Vrou, baba sterf toe motor voetgangers tref(Foto: ER24) ŉ Vrou en ŉ 13 maande oue babadogtertjie is dood en ses beseer tydens ŉ ongeluk Maandagaand op die N1 in Rawsonville in die Wes-Kaap. Russel Meiring, woordvoerder van ER24, sê paramedici het omstreeks 20:30 by die toneel opgedaag. Die provinsiale nooddienste was reeds op die toneel. “ŉ Vrou en ŉ 13 maande oue babadogtertjie het in die pad gelê. Ses persone met beserings was langs die pad.” ŉ Motor, met vyf insittendes, het glo drie voetgangers getref. Die vrou en babadogtertjie was twee van die voetgangers. Hulle het reeds aan hul beserings beswyk en niks kon verder vir hulle gedoen word nie. Hulle is op die toneel dood verklaar. Die bestuurder van die motor was in ŉ ernstige toestand. Vier van die ander insittende en die ander voetganger het geringe tot matige beserings opgedoen. Hulle is na hospitale geneem vir verdere behandeling. Plaaslike owerhede was op die toneel.